b'\n_START_ARTICLE_\nMol (enhed)\n_START_SECTION_\n\xc3\x86ndring i definitionen\n_START_PARAGRAPH_\nEfter m\xc3\xb8der i 2011 i Den Internationale Komit\xc3\xa9 for M\xc3\xa5l og V\xc3\xa6gt (CIPM) og Generalkonferencen for M\xc3\xa5l og V\xc3\xa6gt (CGPM) blev man enige om mulige nye definitioner af flere af SI-enhederne, og dette mundede ud i, at man ved CGPM\'s m\xc3\xb8de i Versailles i november 2018 endelig definerede alle SI-enheder ved fysiske konstanter. Det bet\xc3\xb8d at alle SI-enheder, inklusiv molet, blev omdefineret fra fysiske objekter til fysiske konstanter._NEWLINE_Disse \xc3\xa6ndringer tr\xc3\xa5dte officielt i kraft 20. maj 2019. Som f\xc3\xb8lge af dette, blev "et mol" redefineret som Avogadros konstant: pr\xc3\xa6cis 6,02214076\xe2\x8b\x8510\xc2\xb2\xc2\xb3 formelenheder. Tidligere l\xc3\xb8d definitionen p\xc3\xa5 et mol, at et mol \xc2\xb9\xc2\xb2C-atomer har en masse p\xc3\xa5 n\xc3\xb8jagtig 12 g.\n_START_SECTION_\nHistorie\n_START_PARAGRAPH_\nDen f\xc3\xb8rste tabel med atommasser blev offentliggjort af John Dalton i 1805, baseret p\xc3\xa5 et system, hvor den relative atommasse for brint blev defineret til at v\xc3\xa6re 1. Disse relative atommasser var baseret p\xc3\xa5 st\xc3\xb8kiometriske beregninger ved kemiske reaktioner, en kendsgerning, der i h\xc3\xb8j grad var medvirkende til deres accept: Det var ikke n\xc3\xb8dvendigt at v\xc3\xa6re tilh\xc3\xa6nger af atomteorien (en ikke-bevist hypotese p\xc3\xa5 det tidspunkt) for at g\xc3\xb8re praktisk brug af tabellerne. _NEWLINE_J\xc3\xb6ns Jacob Berzelius (1779-1848) var medvirkende til bestemmelsen af relative atommasser til en stadig st\xc3\xb8rre n\xc3\xb8jagtighed. Han var ogs\xc3\xa5 den f\xc3\xb8rste kemiker, der brugte ilt som den standard andre masser blev sammenlignet med. Ilt er nyttig som standard, da den i mods\xc3\xa6tning til brint danner forbindelser med de fleste andre grundstoffer, is\xc3\xa6r metaller. Han valgte dog at fasts\xc3\xa6tte ilts atommasse til 100, hvilket ikke vandt udbredelse.'